Gantsi go nna o phatloga ka bogale ke karolo ya go hutsafala, segolobogolo mo maemong a fa mongwe yo o mo ratang a tlhokafetse ka tshoganyetso. Go na le mabaka a mantsi a a ka dirang gore motho yo o tlhokafaletsweng a galefe, a a jaaka fa mongwe yo o tlotlegang a bua a sa akanye e bile a bua sengwe se se seng boammaaruri. Monna mongwe wa kwa Afrika Borwa e bong Mike a re: “Ke ne ke le dingwaga di le 14 fa rre a tlhokafala. Fa re le kwa phitlhong ya gagwe, moruti mongwe wa kereke ya Anglican o ne a re Modimo o tlhoka batho ba ba molemo mme o ba tseela kwa go ene ka bonako. * Seno se ne sa nkgalefisa ka gonne re ne re tlhoka rre fela thata. Le fa go setse go fetile dingwaga di le 63, kgang eno e sa ntse e nkutlwisa botlhoko.”